জলকামান, গ্রেনেডে আহত অন্তত ৩০! কেন ফের অশান্ত বাংলাদেশ?

ওয়েব ডেস্ক: ফের অশান্ত বাংলাদেশ (Bangladesh)। চাকরি জাতীয়করণের দাবিতে স্বতন্ত্র ইবতেদায়ি মাদ্রাসার শিক্ষকদের আন্দোলনকে ঘিরে হুলুস্থুল কাণ্ড ঢাকার (Dhaka) শাহবাগ থানার (Shahbagh Police Station) সামনে। পরিস্থিতি সামলাতে আন্দোলনকারীদের উপর জলকামান ও সাউন্ড গ্রেনেড ছুড়ল পুলিশ (Police)। রবিবার দুপুর সাড়ে ১২টা নাগাদ শাহবাগ থানার সামনে ঘটে এই ঘটনা। এর জেরে অন্তত ৩০ জন আহত হয়েছেন বলে জানা গিয়েছে।

আন্দোলনকারীদের তরফে জানানো হয়েছে, ঢাকা বিশ্ববিদ্যালয়ের শিক্ষা ও গবেষণা ইনস্টিটিউটের সুপারিশে প্রাথমিক বিদ্যালয়ের মতো স্বতন্ত্র ইবতেদায়ি মাদ্রাসা জাতীয়করণের ঘোষণা সহ ছয় দফা দাবি নিয়ে জাতীয় প্রেস ক্লাবের সামনে অবস্থান কর্মসূচি পালন করছিলেন তাঁরা। সেখান থেকে স্মরাকলিপি জমা দেওয়ার জন্য প্রধান উপদেষ্ঠার কার্যালয়ের উদ্দেশে পদযাত্রা শুরু করেন। তারপরেই বাঁধে বিপত্তি।

আরও পড়ুন: আমেরিকায় ট্রাম্প প্রশাসনের ধরপাকড় শুরু, ভয়ে কাঁটা বাংলাদেশিরা

জানা গিয়েছে, জাতীয় প্রেস ক্লাব থেকে ঢাকা বিশ্ববিদ্যালয়ের ভিতর দিয়ে শাহবাগ থানার সামনে পৌঁছনোর পরেই আন্দোলনকারীদের ছত্রভঙ্গ করতে জলকামান ছোড়ে পুলিশ। পরে সাউন্ড গ্রেনেড ছুড়ে পরিস্থিতি নিয়ন্ত্রণে আনার চেষ্টা করা হয় পুলিশের তরফে। প্রত্যক্ষদর্শীরা জানান, জলকামানের আঘাতে এবং সাউন্ড গ্রেনেডের শব্দে অনেক আন্দোলনকারী আহত হন। এদের মধ্যে কয়েকজনের অবস্থা গুরুতর বলে জানা গিয়েছে।

শাহবাগ থানার পরিদর্শক (তদন্ত) আসাদুজ্জামান জানান, বর্তমানে শাহবাগের পরিস্থিতি স্বাভাবিক রয়েছে। আন্দোলনকারীরা এক জায়গায় একত্রিত হতে না পারলেও শাহবাগ ও ঢাকা বিশ্ববিদ্যালয়ের আশপাশ এলাকায় ছড়িয়ে পড়েছেন। যেকোনো পরিস্থিতি সামাল দিতে ঘটনাস্থলে পর্যাপ্ত পুলিশ সদস্য মোতায়েন রয়েছে। এদিকে আন্দোলনকারীরা হুঁশিয়ারি দিয়ে জানিয়েছেন, তাঁদের ছয় দফা দাবি মানা না হলে আন্দোলন আরও বৃহত্তর পরিসরে ছড়িয়ে দেওয়া হবে।